<classify> VYUO vikuu vya nchi za Jumuiya ya Afrika Mashariki EAC, vimefanya vizuri katika masuala mbalimbali ikiwemo taaluma, ikilinganishwa na vyuo vikuu vingine katika Bara la Afrika.Hayo yamebainishwa katika utafiti, uliotolewa wiki iliyopita na Mtandao wa Kulinganishwa Vyuo Vikuu Duniani Webometrics Ranking.Kwa mujibu wa mtandao huo, Afrika Mashariki imebebwa na vyuo vikuu vinne.Mtandao huo umeonesha kuwa Chuo Kikuu cha Nairobi kimeongoza katika EAC na kimeshika nafasi ya 10 kati ya vyuo 1,686 vilivyoko katika Bara la Afrika.Chuo Kikuu cha Makerere cha Uganda kimeshika nafasi ya pili kwa ubora katika vyuo vya Jumuiya ya Afrika Mashariki na kimeshika nafasi ya 14 kati ya vyuo 1,686 barani Afrika.Chuo hicho kikongwe katika Afrika Mashariki, kimeporomoka kwa nafasi nane, kwa kuwa mwaka jana kiliorodheshwa kama chuo bora cha sita barani Afrika, kikitanguliwa na vyuo vya Afrika Kusini.Pia kilikuwa ndicho chuo bora Afrika Mashariki.Mtandao huo umekiweka Chuo Kikuu cha Kenyatta nchini Kenya, kuwa ni chuo cha tatu kwa ubora katika vyuo vya Afrika Mashariki na cha 23 kwa ubora, kati ya vyuo 1,686 vilivyoko Bara la Afrika.  <topic>: KITAIFA 